Petrík, Simona, poslankyňa NR SR (2019-09-24):
Ďakujem veľmi pekne, pán predsedajúci. Kolegyne, kolegovia, pred tým, než začnem svoju pripravenú rozpravu, by som rada reagovala na pána Vašečku a jeho slová, ktoré teraz, keďže tu máme také to aktuálne; viete, čo ešte, pán Vašečka, veľa žien nevie? Že sú tehotné. Veľakrát to nevedia ani v desiatom týždni napríklad, ako v tom, v tom oficiálnom desiatom týždni tehotenstva, pretože množstvo žien má rôzne zdravotné problémy, vďaka ktorým im vynecháva menštruačný cyklus a vďaka tomu mnoho z nich nevie, že sú tehotné počas prvých aj dvoch, aj troch mesiacov. A práve toto je napríklad jeden z dôvodov, prečo my sme proti akejkoľvek; reštrikciám. Čiže to je len zas na margo tejto debaty, že čo všetko teda ľudia, ľudia nevedia. Dobre. Začnem, ja začnem teda svoj príhovor asi z úplne opačnej strany barikády, ale myslím si, že tento názor sem patrí a je dôležité ho povedať. Asi väčšina z vás má skúsenosť s facebookovými trolmi. Nediskutujú konštruktívne, iba bezhlavo útočia. Keď im trpezlivo odpovedáte, zmôžu sa častokrát len na nadávky. U mňa na stránke tiež takýto jeden trol často úradoval, drzo mi tykal, pritom ja som mu teda stále vykala, schválne ma oslovoval pani Petríková a podobne. Keď raz už prekročil akúkoľvek mieru slušnosti, napísala som mu, nech sa teda krotí, inak mu prístup k tejto diskusií znemožním, čo som nakoniec aj musela urobiť. Obratom zareagoval ďalšími urážkami a vetou, ja sa feministiek nebojím. Tak to ma zaujalo celkom. Prečo by sa vôbec hocikto mal báť feministiek, však? Za to, že bojujú za práva žien a skutočnú rovnosť medzi ženami a mužmi? Je dokázané, že keď sú si ľudia rovnejší v právach a povinnostiach, takáto spoločnosť rýchlejšie prosperuje a je to dobré pre všetkých. Myslím si, že v skutočnosti by sme mali mať strach z úplne iných vecí. Mali by sme sa obávať mužov, ktorí chcú rozhodovať o ženskom tele a obmedzovať práva žien len preto, aby si nahnali lacné politické body. Toho by sme sa mali obávať. A ja tento strach dnes z jasných dôvodov mám. Dnes máme na stole tri návrhy, ktoré chcú obmedziť práva žien a v rôznej miere skrátiť lehotu na vykonanie umelého prerušenia tehotenstva. Zrejme nikto z nás prítomných si nemyslí, že interrupcie sú dobrým riešením. No niekedy je to posledné východisko pre mnohé ženy. Ak im cestu k nemu zahatáme, nájdu si ju inak a cena, ktorú za to zaplatia, bude vysoká. Nebude sa merať eurami, ale zdravím a v krajných prípadoch aj životmi týchto žien. Najviac ma zaráža, že interrupcie chcú obmedzovať muži. Muži, ktorých tela sa tento zákon ani netýka. Krátko pred voľbami bez hlbšej spoločenskej diskusie. Navyše sú to tentokrát opozičné návrhy, najprv sa chcel na tejto téme priživiť SMER, ktorý chcel odpútať pozornosť od svojho prepojenia s Kočnerom. Myslela som si, že keď si to Fico rozmyslel, tak si môžme na chvíľku vydýchnuť, ale zjavne nie. Zaujímalo by ma, prečo kolegovia z opozičných strán prišli takto vedno práve teraz, pol roka pred voľbami s týmito návrhmi, keď za posledného 3,5 roka sa tejto téme nijako špeciálne nevenovali, okrem teda poslednej rozpravy pred pol rokom. Zrejme tiež budú zbierať voličské hlasy, a preto sa nehanbia tak citlivú tému zneužiť na zvyšovanie svojich preferencií. Pritom súčasná legislatíva, ktorá upravuje umelé prerušenie tehotenstva, je úplným štandardom v západných krajinách a v Európskej únii, je kompromisom medzi právom na život a právom ženy na slobodné rozhodnutie. Vďaka tomu, práve vďaka tomu, že nie je reštriktívny, máme veľmi nízku mieru potratov a tá stále klesá. Do toho sa do našej štatistiky zaratávajú napríklad aj poľské ženy, ktoré tu už boli dnes spomínané, ktoré chodia na interrupcie na Slovensko. A prečo? Pretože u nich je to zakázané. Takáto potratová turistika by po schválení napríklad návrhu pána Vašečku čakala aj slovenské ženy. Toto chceme? Jediný návrh, ktorý je na pol ceste k tomu, aby sme, alebo ako by sme mali prihliadať na služby reprodukčného zdravia žien, je návrh kolegu Mareka Krajčího a jeho kolegov a kolegyne z OĽANO. Títo tiež predkladajú návrh, ktorým sa dopĺňa zákon o umelom prerušení tehotenstva, namiesto zákazov však kladú dôraz na prevenciu a informovanie žien o rizikách interrupcie a podporu žien, ktoré sa rozhodnú dieťa si nechať. S mnohými opatreniami, ktoré kolega navrhuje, môžem súhlasiť a aj my v koalícií Progresívne Slovensko a Spolu sa s nimi stotožňujeme, pretože ak sa žena dostane do tejto psychicky a fyzicky náročnej situácie, je potrebné urobiť všetko pre to, aby mala dostatok informácií a potrebnú podporu, aby sa nakoniec mohla slobodne, ale zároveň zodpovedne rozhodnúť. Na druhej strane nevidím dôvod, prečo by sme mali spoplatňovať interrupcie pre ženy, ktoré majú nad 40 rokov. Samotný výbor CEDAV, čo je medzinárodný dohovor o odstránení všetkých foriem diskriminácie žien, ktorý sme podpísali ako Slovenská republika už veľmi dávno, vo svojich záverečných zisteniach pre Slovensko ešte v roku 2015 uviedol, že je znepokojený tým, že výdavky na moderné formy antikoncepcie na účely prevencie neželaných tehotenstiev a samotného výkonu interrupcie na žiadosť nie sú hradené z verejného zdravotného poistenia. Zároveň musím povedať, že niektoré pasáže z vami navrhovanej aktualizácie písomného poučenia, ktoré má dávať lekár žene alebo lekárka žene pred plánovaným zákrokom, považujem za účelové a tendenčné, a teda aj zbytočné. Účelom predsa nemá byť strašenie žien, ale poskytovanie relevantných informácií, ktoré jej pomôžu zodpovedne sa rozhodnúť. My v koalícií Progresívne Slovensko a Spolu považujeme ochranu reprodukčného zdravia žien za dôležitú súčasť systému zdravotnej starostlivosti. Najväčší počet žien chodí na interrupcie z dôvodu chudoby, spomínala to aj Anka Verešová, skrátka nemajú peniaze na to, aby uživili ďalšie dieťa. Takéto ženy by mali mať prístup k dostupným interrupciám, pokiaľ je toto jediné riešenie, ktoré vo svojej situácii majú a pokiaľ sa tak samé rozhodnú. Pretože inak sa zvyšuje zdravotné riziko pre ženy, ktoré si budú vyvolávať potraty samé doma, čo sa reálne deje. Aj preto jedným z riešení, ktoré sú súčasťou nášho volebného programu Bod zlomu, je, aby antikoncepcia bola hradená z verejného zdravotného poistenia. Ak máme hovoriť o interrupciách, prosím vás, hovorme o nich zodpovedne. Zasahujú životy a zdravie skutočných žien, ktoré sa ocitli v ťažkej životnej situácii. Ako solidárna a spravodlivá spoločnosť máme povinnosť starať sa o dobrý život všetkých občianok a občanov. Zodpovedne znamená informovane. Skúsenosti z iných krajín ukazujú, že pokiaľ nemajú ženy prístup k bezpečným a legálnym interrupciám, doplácajú na to zdravím a často aj svojím životom. Ako som už hovorila skôr, zákaz počtu interrupcií, zakázanie počet interrupcií skrátka nezníži. Budú sa vykonávať aj naďalej, ale tajne, bez dohľadu zodpovedných zdravotníckych inštitúcií. Životy žien sa nemôžu stať predmetom štátnej kontroly, politických dohôd a špekulácií. Zodpovedne znamená ľudsky. Pýtajme sa, čo ženy na Slovensku skutočne trápi. Sú to v prvom rade nedôstojné podmienky v pôrodniciach, v ktorých privádzajú na svet deti. Sú to zlé ekonomické podmienky, ktoré im neumožňujú skutočne slobodne sa rozhodovať o tom, kedy a koľko detí by chceli mať. Výskumy ukazujú, že financie sú jedným z hlavných dôvodov, prečo sa ženy rozhodnú nemať ďalšie dieťa alebo odložiť rodičovstvo. Dodržiavanie reprodukčných práv znamená umožniť ženám, aby mohli mať toľko detí, koľko si prajú v priaznivom období svojho života. Obmedziť interrupčný zákon je ľahké aj zbytočné. Zabezpečiť ženám, aby sa nemuseli rozhodovať o tom, či podstúpiť interrupciu, už také ľahké nie je. Nástroje však máme a poznáme. Zvýšme životnú úroveň všetkých žien, aby žena nemusela kvôli nepriaznivej finančnej situácii zvažovať interrupciu. Zlepšime dostupnosť bezpečnej a spoľahlivej antikoncepcie. Zvýšme kvalitu gynekologickej a pôrodníckej starostlivosti. Zabezpečme dobrú dostupnosť škôlok, jaslí, detských skupín. Zvýšme podporu štátu pre ľudí, ktorí sa starajú o deti, a zabezpečme ženám dostupné a bezpečné interrupcie, pretože veríme, že sa dokážu zodpovedne rozhodovať aj ony. Moderná krajina si nevolí ľahké riešenia, ale zodpovedné, ktoré vedú ku skutočným výsledkom. Takto si my v koalícii Progresívne Slovensko a SPOLU predstavujeme podporu žien a rodín a takto by sa mal správať každý zodpovedný politik a politička k takto citlivej téme, ako sú interrupcie. Ja by som na záver chcela zdôrazniť, že teda k tomuto návrhu, ja som sa teda vyjadrila najmä k návrhu, ktorý predstavoval kolega Marek Krajčí s kolegami z OĽANO, máme teda dve zásadné výhrady, ktoré som spomenula vyššie. Je to teda spomenuté písomné poučenie a hradenie interrupcií pre ženy nad 40 rokov. Napriek tomu s podstatou tohto návrhu súhlasíme, a preto niektorí z nás v prvom čítaní tento návrh podporia. Ja osobne za seba to neviem sľúbiť. Zvažujem. Ale viem si predstaviť pokračovanie diskusie k tomuto návrhu a jeho dopracovanie. A Marekovi ďakujem, že ho predložil. Ďakujem pekne.